b'\n_START_ARTICLE_\nTommelfingerregel\n_START_PARAGRAPH_\nEn tommelfingerregel er en enkel, omtrentlig regel som er lett \xc3\xa5 huske. Tommelfingerregler brukes blant annet n\xc3\xa5r en skal ansl\xc3\xa5 eller beregne noe raskt, for eksempel en noenlunde n\xc3\xb8yaktig tallst\xc3\xb8rrelse i en teknisk eller praktisk sammenheng, eller som en grov huskeregel for et komplisert eller forvirrende forhold.\n_START_SECTION_\nEksempler\n_START_PARAGRAPH_\nDet finnes tommelfingerregler i alle fag og for de fleste situasjoner. En kjent variant er regelen for elektromagneter, som sier at hvis fingrene p\xc3\xa5 h\xc3\xb8yre h\xc3\xa5nd peker i str\xc3\xb8mretningen i en str\xc3\xb8mspole viser tommelen retningen til elektromagnetens nordpol. En annen tommelfingerregel sier at en bestiller nye varer til butikken n\xc3\xa5r varelageret er halvtomt, mens en i h\xc3\xb8ysesonger bestiller n\xc3\xa5r 25\xc2\xa0% _NEWLINE_av varen er solgt, for \xc3\xa5 unng\xc3\xa5 \xc3\xa5 bli utsolgt.\n_START_SECTION_\nOpphav\n_START_PARAGRAPH_\nUttrykket finnes i mange spr\xc3\xa5k, p\xc3\xa5 engelsk omtalt som rule of thumb og p\xc3\xa5 tysk b\xc3\xa5de som Daumenregel og Faustregel, det vil si \xc2\xabneveregel\xc2\xbb. Opprinnelsen er imidlertid uklar. En sannsynlig forklaring er at h\xc3\xa5ndverkere tradisjonelt brukte sin egen tommelfinger for grovt \xc3\xa5 m\xc3\xa5le opp lengder og avstander. If\xc3\xb8lge en annen teori stammer uttrykket fra den gamle skikken \xc3\xa5 dyppe tommelen i et brygg eller en annen en v\xc3\xa6ske for \xc3\xa5 ansl\xc3\xa5 temperaturen. En utbredt myte forteller at uttrykket stammer fra en domsavisgelse gitt av den strenge britiske dommeren Sir Francis Buller i 1782. Han skal da ha bestemt at det var tillatt for en mann \xc3\xa5 sl\xc3\xa5 kona med en kjepp som ikke var tykkere enn en tommelfinger. Historien er neppe sann.'